ทำนาแบบโยนกล้า ช่วยลดต้นทุน เพิ่มผลผลิต แก่พี่น้องชาวนา
นายณัฏฐกิตติ์ ของทิพย์ อธิบดีกรมการข้าว เปิดเผยภายหลังเป็นประธานในพิธีเปิด งานวันสาธิตการทำนาแบบนาโยนกล้าของศูนย์ข้าวชุมชนตำบลห้วยขมิ้น ประจำปี 2565 จังหวัดสระบุรี ว่าการจัดงานในครั้งนี้ถือเป็นโครงการที่สอดคล้องตามแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (รัชกาลที่ 9) ตามแนวทางปรัชญาเศรษฐกิจพอเพียง และพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว (รัชกาลที่ 10) ทรงมีพระราชปณิธานที่จะ สืบสาน รักษา และต่อยอด ได้ทรงนำแนวทางดังกล่าวเพื่อส่งเสริมอาชีพเกษตรกรรมและพัฒนาคุณภาพชีวิตของเกษตรกรอย่างยั่งยืน และเพื่อเป็นการเทิดพระเกียรติพระบาทสมเด็จพระวชิรเกล้าเจ้าอยู่หัว ในโอกาสวันเฉลิมพระชนมพรรษา 70 พรรษา วันที่ 28 กรกฎาคม 2565 อธิบดีกรมการข้าว กล่าวอีกว่า การทำนาแบบนาโยนเป็นการทำนาแบบประณีตเพื่อพึ่งพาตนเอง และถือเป็นการลดต้นทุน เพิ่มผลผลิต เนื่องจากการทำนารูปแบบนี้ไม่ทำให้รากกล้าเสียหาย เติบโตได้อย่างต่อเนื่อง แตกกอและซึมซับอาหารได้ดี ภายในงานได้มีการจัดแปลงสาธิตการทำนาแบบนาโยน เพื่อช่วยให้เกษตรกรมีความรู้เรื่องการทำนาแบบนาโยน ช่วยลดต้นทุนการผลิต รวมทั้งขับเคลื่อนการดำเนินงานกลุ่มส่งเสริมอาชีพของศูนย์ข้าวชุมชนตำบลห้วยขมิ้น ให้เกิดการพัฒนาคุณภาพชีวิตของเกษตรกรอย่างยั่งยืนในระดับครัวเรือนต่อไป โดยพันธุ์ข้าวที่ใช้ในการจัดทำแปลงสาธิตครั้งนี้คือ ข้าวเจ้าพันธุ์ กข 79 (ชัยนาท 62) ซึ่งมีลักษณะเด่นเป็นพันธุ์ที่ค่อนข้างต้านทานเพลี้ยกระโดดสีน้ำตาลและโรคไหม้ ให้ผลผลิตสูงเฉลี่ย 809 กิโลกรัมต่อไร่